ఆండిలే ఫెహ్లుక్వాయో

ఆండిలే లక్కీ ఫెహ్లుక్వాయో (జననం 1996 మార్చి 3) దక్షిణాఫ్రికా క్రికెట్ ఆటగాడు. అతను ఎడమచేతి వాటం దిగువ వరుస బ్యాటరు, కుడిచేతి ఫాస్ట్-మీడియం బౌలరు. 2016 సెప్టెంబరులో దక్షిణాఫ్రికా తరపున అంతర్జాతీయ క్రికెట్‌లో ప్రవేశించాడు.

జీవితం తొలి దశలో 
ఆండిలే, ఫీల్డ్ హాకీలో డర్బన్‌లోని గ్లెన్‌వుడ్ హై స్కూల్‌కు బర్సరీని గెలుచుకున్నాడు. తన సంరక్షకురాలు రోజ్‌మేరీ డిస్మోర్ అతనికి క్రికెట్‌ను పరిచయం చేసింది. ఆండిలే తల్లి ఆమె ఇంటిలో పనిమనిషిగా చేసేది.

ప్రారంభ దేశీయ కెరీర్ 
2014 జనవరిలో ఆండిలే, 2014 అండర్-19 క్రికెట్ ప్రపంచ కప్ కోసం 15 మందితో కూడిన దక్షిణాఫ్రికా జట్టులో ఎంపికయ్యాడు. 

2015 ఆఫ్రికా T20 కప్ కోసం క్వాజులు-నాటల్ క్రికెట్ జట్టు లోకి ఆండిలేను తీసుకున్నారు.

2017 ఆగస్టులో, T20 గ్లోబల్ లీగ్ మొదటి సీజన్ కోసం జో'బర్గ్ జెయింట్స్ జట్టులో ఆండిలే ఎంపికయ్యాడు.  అయితే, 2017 అక్టోబరులో, క్రికెట్ సౌత్‌ ఆఫ్రికా, ఆ టోర్నమెంటును 2018 నవంబరు కు వాయిదా వేసి, ఆ వెంటనే రద్దు చేసింది.

2018 సెప్టెంబరులో ఆండిలే, 2018 ఆఫ్రికా T20 కప్ కోసం క్వాజులు-నాటల్ జట్టుకు ఎంపికయ్యాడు.  అతను టోర్నమెంటు నాలుగు మ్యాచ్‌లలో పది వికెట్లు తీసుకుని, క్వాజులు-నాటల్ తరఫున అత్యధిక వికెట్లు తీసిన బౌలరుగా నిలిచాడు. 

2018 అక్టోబరులో, ఎంజాన్సీ సూపర్ లీగ్ T20 టోర్నమెంటు మొదటి ఎడిషనులో కేప్ టౌన్ బ్లిట్జ్ జట్టుకు ఆండిలే ఎంపికయ్యాడు.   ఎంజాన్సీ సూపర్ లీగ్ 2019 కోసం డర్బన్ హీట్ జట్టులో చేరాడు. 2021 ఏప్రిల్లో, అతన్ని దక్షిణాఫ్రికాలో 2021–22 క్రికెట్ సీజన్‌కు ముందు క్వాజులు-నాటల్ జట్టులోకి తీసుకున్నారు.

2022 మార్చి 27న, 2021–22 CSA వన్-డే కప్‌లో డివిజన్ వన్‌లో ఆండిలే, 100 నాటౌట్‌తో లిస్టు A క్రికెట్‌లో తన మొదటి సెంచరీ సాధించాడు.

అంతర్జాతీయ కెరీర్ 
2016 సెప్టెంబరులో, ఆస్ట్రేలియాతో జరిగిన సిరీస్ కోసం దక్షిణాఫ్రికా వన్డే ఇంటర్నేషనల్ జట్టుకు ఆండిలే ఎంపికయ్యాడు.  2016 సెప్టెంబరు 25న ఐర్లాండ్‌పై దక్షిణాఫ్రికా తరపున తన వన్‌డే రంగప్రవేశం చేసాడు. 2017 జనవరిలో, అతను శ్రీలంకతో జరిగిన సిరీస్ కోసం దక్షిణాఫ్రికా ట్వంటీ 20 ఇంటర్నేషనల్ (T20I) జట్టులో చేరాడు. 2017 జనవరి 20న శ్రీలంకపై దక్షిణాఫ్రికా తరపున తన T20I రంగప్రవేశం చేసాడు.

2017 జూన్లో ఆండిలే, ఇంగ్లండ్‌తో జరిగిన సిరీస్ కోసం దక్షిణాఫ్రికా టెస్టు జట్టులో ఎంపికయ్యాడు గానీ ఆడలేదు. 2017 సెప్టెంబరులో, బంగ్లాదేశ్‌తో జరిగిన వారి సిరీస్ కోసం దక్షిణాఫ్రికా టెస్టు జట్టుకు ఎంపికయ్యాడు.  అతను 2017 సెప్టెంబరు 28న బంగ్లాదేశ్‌పై దక్షిణాఫ్రికా తరపున టెస్టుల్లో ప్రవేశించాడు.

2019 ఏప్రిల్లో ఆండిలే, 2019 క్రికెట్ ప్రపంచ కప్ దక్షిణాఫ్రికా 15 మంది వ్యక్తుల జట్టులో ఎంపికయ్యాడు. 2019 జూన్ 23న, పాకిస్తాన్‌తో జరిగిన మ్యాచ్‌లో, ఆండిలే తన 50వ వన్‌డే ఆడాడు. ప్రపంచ కప్ తర్వాత, అంతర్జాతీయ క్రికెట్ కౌన్సిల్ (ICC) ఆండిలేను జట్టులో రైజింగ్ స్టార్‌గా పేర్కొంది.

2021 సెప్టెంబరులో, 2021 ICC పురుషుల T20 ప్రపంచ కప్ కోసం దక్షిణాఫ్రికా జట్టులో ఉన్న ముగ్గురు రిజర్వ్ ఆటగాళ్లలో ఆండిలే ఒకడిగా ఎంపికయ్యాడు.

మూలాలు 

జీవిస్తున్న ప్రజలు
1996 జననాలు
దక్షిణాఫ్రికా క్రికెట్ క్రీడాకారులు